amanoisuno/poet huggingface dataset:
酬楊比部員外暮宿琴堂朝躋書閣率爾見贈之作 盧照鄰
閑拂簷塵看，鳴琴候月彈。桃源迷漢姓，松徑有秦官。空穀歸人少，青山背日寒。羨君棲隱處，遙望在雲端。
劉生 盧照鄰
劉生氣不平，抱劍欲專征。報恩為豪俠，死難在橫行。翠羽裝刀鞘，黃金飾馬鈴。但令一顧重，不吝百身輕。
隴頭水 盧照鄰
隴阪高無極，征人一望鄉。關河別去水，沙塞斷歸腸。馬系千年樹，旌懸九月霜。從來共嗚咽，皆是為勤王。
巫山高 盧照鄰
巫山望不極，望望下朝氛。莫辨啼猿樹，徒看神女雲。驚濤亂水脈，驟雨暗峰文。沾裳即此地，況複遠思君。
芳樹 盧照鄰
芳樹本多奇，年華複在斯。結翠成新幄，開紅滿故枝。風歸花曆亂，日度影參差。容色朝朝落，思君君不知。
雨雪曲 盧照鄰
虜騎三秋入，關雲萬里平。雪似胡沙暗，冰如漢月明。高闕銀為闕，長城玉作城。節旄零落盡，天子不知名。
昭君怨 盧照鄰
合殿恩中絕，交河使漸稀。肝腸辭玉輦，形影向金微。漢地草應綠，胡庭沙正飛。願逐三秋雁，年年一度歸。
折楊柳 盧照鄰
倡樓啟曙扉，楊柳正依依。鶯啼知歲隔，條變識春歸。露葉凝愁黛，風花亂舞衣。攀折聊將寄，軍中音信稀。
十五夜觀燈 盧照鄰
錦裏開芳宴，蘭缸豔早年。縟彩遙分地，繁光遠綴天。接漢疑星落，依樓似月懸。別有千金笑，來映九枝前。
入秦川界 盧照鄰
隴阪長無極，蒼山望不窮。石徑縈疑斷，回流映似空。花開綠野霧，鶯囀紫岩風。春芳勿遽盡，留賞故人同。
文翁講堂 盧照鄰
錦裏淹中館，岷山稷下亭。空梁無燕雀，古壁有丹青。槐落猶疑市，苔深不辨銘。良哉二千石，江漢表遺靈。
相如琴台 盧照鄰
聞有雍容地，千年無四鄰。園院風煙古，池台松檟春。雲疑作賦客，月似聽琴人。寂寂啼鶯處，空傷遊子神。
石鏡寺 盧照鄰
古墓芙蓉塔，神銘松柏煙。鸞沉仙鏡底，花沒梵輪前。銖衣千古佛，寶月兩重圓。隱隱香台夜，鐘聲徹九天。
辛法司宅觀妓 盧照鄰
南國佳人至，北堂羅薦開。長裙隨鳳管，促柱送鸞杯。雲光身後落，雪態掌中回。到愁金穀晚，不怪玉山頹。
春晚山莊率題二首 盧照鄰
顧步三春晚，田園四望通。遊絲橫惹樹，戲蝶亂依叢。竹懶偏宜水，花狂不待風。唯餘詩酒意，當了一生中。田家無四鄰，獨坐一園春。鶯啼非選樹，魚戲不驚綸。山水彈琴盡，風花酌酒頻。年華已可樂，高興複留人。
江中望月 盧照鄰
江水向涔陽，澄澄寫月光。鏡圓珠溜徹，弦滿箭波長。沉鉤搖兔影，浮桂動丹芳。延照相思夕，千里共沾裳。
元日述懷 盧照鄰
筮仕無中秩，歸耕有外臣。人歌小歲酒，花舞大唐春。草色迷三徑，風光動四鄰。願得長如此，年年物候新。
益州城西張超亭觀妓 盧照鄰
落日明歌席，行雲逐舞人。江前飛暮雨，梁上下輕塵。冶服看疑畫，妝樓望似春。高車勿遽返，長袖欲相親。
還京贈別 盧照鄰
風月清江夜，山水白雲朝。萬里同為客，三秋契不凋。戲鳧分斷岸，歸騎別高標。一去仙橋道，還望錦城遙。
至陳倉曉晴望京邑 盧照鄰
拂曙驅飛傳，初晴帶曉涼。霧斂長安樹，雲歸仙帝鄉。澗流漂素沫，岩景靄朱光。今朝好風色，延瞰極天莊。
晚渡滹沱敬贈魏大 盧照鄰
津穀朝行遠，冰川夕望曛。霞明深淺浪，風卷去來雲。澄波泛月影，激浪聚沙文。誰忍仙舟上，攜手獨思君。
和吳侍禦被使燕然 盧照鄰
春歸龍塞北，騎指雁門垂。胡笳折楊柳，漢使采燕支。戍城聊一望，花雪幾參差。關山有新曲，應向笛中吹。
七夕泛舟二首 盧照鄰
汀葭肅徂暑，江樹起初涼。水疑通織室，舟似泛仙潢。連橈渡急響，鳴棹下浮光。日晚菱歌唱，風煙滿夕陽。鳳杼秋期至，鳧舟野望開。微吟翠塘側，延想白雲隈。石似支機罷，槎疑犯宿來。天潢殊漫漫，日暮獨悠哉。
西使兼送孟學士南游 盧照鄰
地道巴陵北，天山弱水東。相看萬餘裏，共倚一征蓬。零雨悲王粲，清尊別孔融。裴回聞夜鶴，悵望待秋鴻。骨肉胡秦外，風塵關塞中。唯餘劍鋒在，耿耿氣成虹。
送鄭司倉入蜀 盧照鄰
離人丹水北，遊客錦城東。別意還無已，離憂自不窮。隴雲朝結陣，江月夜臨空。關塞疲征馬，霜氛落早鴻。潘年三十外，蜀道五千中。送君秋水曲，酌酒對清風。
綿州官池贈別同賦灣字 盧照鄰
輶軒遵上國，仙佩下靈關。尊酒方無地，聯綣喜暫攀。離言欲贈策，高辨正連環。野徑浮雲斷，荒池春草斑。殘花落古樹，度鳥入澄灣。欲敘他鄉別，幽谷有綿蠻。
還赴蜀中貽示京邑游好 盧照鄰
籞宿花初滿，章台柳向飛。如何正此日，還望昔多違。悵別風期阻，將乖雲會稀。斂衽辭丹闕，懸旗陟翠微。野禽喧戍鼓，春草變征衣。回顧長安道，關山起夕霏。
初夏日幽莊 盧照鄰
聞有高蹤客，耿介坐幽莊。林壑人事少，風煙鳥路長。瀑水含秋氣，垂藤引夏涼。苗深全覆隴，荷上半侵塘。釣渚青鳧沒，村田白鷺翔。知君振奇藻，還嗣海隅芳。
山莊休沐 盧照鄰
蘭署乘閑日，蓬扉狎遁棲。龍柯疏玉井，鳳葉下金堤。川光搖水箭，山氣上雲梯。亭幽聞唳鶴，窗曉聽鳴雞。玉軫臨風奏，瓊漿映月攜。田家自有樂，誰肯謝青溪。
山林休日田家 盧照鄰
歸休乘暇日，饁稼返秋場。徑草疏王彗，岩枝落帝桑。耕田虞訟寢，鑿井漢機忘。戎葵朝委露，齊棗夜含霜。南澗泉初冽，東籬菊正芳。還思北窗下，高臥偃羲皇。
宴梓州南亭得池字 盧照鄰
二條開勝跡，大隱葉沖規。亭閣分危岫，樓臺繞曲池。長薄秋煙起，飛梁古蔓垂。水鳥翻荷葉，山蟲咬桂枝。遊人惜將晚，公子愛忘疲。願得回三舍，琴尊長若斯。
山行寄劉李二參軍 盧照鄰
萬里煙塵客，三春桃李時。事去紛無限，愁來不自持。狂歌欲歎鳳，失路反占龜。草礙人行緩，花繁鳥度遲。彼美參卿事，留連求友詩。安知倦遊子，兩鬢漸如絲。
首春貽京邑文士 盧照鄰
寂寂罷將迎，門無車馬聲。橫琴答山水，披卷閱公卿。忽聞歲雲晏，倚仗出簷楹。寒辭楊柳陌，春滿鳳凰城。梅花扶院吐，蘭葉繞階生。覽鏡改容色，藏書留姓名。時來不假問，生死任交情。
贈許左丞從駕萬年宮 盧照鄰
聞道上之回，詔蹕下蓬萊。中樞移北斗，左轄去南台。黃山聞鳳笛，清蹕侍龍媒。曳日朱旗卷，參雲金障開。朝參五城柳，夕宴柏梁杯。漢畤光如月，秦祠聽似雷。寂寂芸香閣，離思獨悠哉。
晚渡渭橋寄示京邑游好 盧照鄰
我行背城闕，驅馬獨悠悠。寥落百年事，裴回萬里憂。途遙日向夕，時晚鬢將秋。滔滔俯東逝，耿耿泣西浮。長虹掩釣浦，落雁下星洲。草變黃山曲，花飛清渭流。迸水驚愁鷺，騰沙起狎鷗。一赴清泥道，空思玄灞遊。
羈臥山中 盧照鄰
臥壑迷時代，行歌任死生。紅顏意氣盡，白璧故交輕。澗戶無人跡，山窗聽鳥聲。春色緣岩上，寒光入溜平。雪盡松帷暗，雲開石路明。夜伴饑鼯宿，朝隨馴雉行。度溪猶憶處，尋洞不知名。紫書常日閱，丹藥幾年成。扣鐘鳴天鼓，燒香厭地精。倘遇浮丘鶴，飄颻淩太清。
酬張少府柬之 盧照鄰
昔余與夫子，相遇漢川陰。珠浦龍猶臥，檀溪馬正沉。價重瑤山曲，詞驚丹鳳林。十年睽賞慰，萬里隔招尋。毫翰風期阻，荊衡雲路深。鵬飛俱望昔，蠖屈共悲今。誰謂青衣道，還歎白頭吟。地接神仙澗，江連雲雨岑。飛泉如散玉，落日似懸金。重以瑤華贈，空懷舞詠心。
過東山谷口 盧照鄰
不知名利險，辛苦滯皇州。始覺飛塵倦，歸來事綠疇。桃源迷處所，桂樹可淹留。跡異人間俗，禽同海上鷗。古苔依井被，新乳傍崖流。野老堪成鶴，山神或化鳩。泉鳴碧澗底，花落紫岩幽。日暮餐龜殼，開寒禦鹿裘。不辨秦將漢，寧知春與秋。多謝青溪客，去去赤松遊。
送幽州陳參軍赴任寄呈鄉曲父老 盧照鄰
薊北三千里，關西二十年。馮唐猶在漢，樂毅不歸燕。人同黃鶴遠，鄉共白雲連。郭隗池台處，昭王尊酒前。故人當已老，舊壑幾成田。紅顏如昨日，衰鬢似秋天。西蜀橋應毀，東周石尚全。灞池水猶綠，榆關月早圓。塞雲初上雁，庭樹欲銷蟬。送君之舊國，揮淚獨潸然。
哭金部韋郎中 盧照鄰
金曹初受拜，玉地始含香。翻同五日尹，遽見一星亡。賀客猶扶路，哀人遂上堂。歌筵長寂寂，哭位自蒼蒼。歲時賓徑斷，朝暮雀羅張。書留魏主闕，魂掩漢家床。徒令永平帝，千載罷撞郎。
哭明堂裴主簿 盧照鄰
締歡三十載，通家數百年。潘楊稱代穆，秦晉忝姻連。風雲洛陽道，花月茂陵田。相悲共相樂，交騎複交筵。始謂調金鼎，如何掩玉泉。黃公酒爐處，青眼竹林前。故琴無複雪，新樹但生煙。遽痛蘭襟斷，徒令寶劍懸。客散同秋葉，人亡似夜川。送君一長慟，松台路幾千。
同崔錄事哭鄭員外 盧照鄰
文學秋天遠，郎官星位尊。伊人表時彥，飛譽滿司存。楚席光文雅，瑤山侍討論。鳳詞淩漢閣，龜辯罩周園。已陪東嶽駕，將逝北溟鯤。如何萬化盡，空歎九飛魂。白馬西京驛，青松北海門。夜台無曉箭，朝奠有虛尊。一代儒風沒，千年隴霧昏。梁山送夫子，湘水吊王孫。僕本多悲淚，沾裳不待猿。聞君絕弦曲，吞恨更無言。
登玉清 盧照鄰
絕頂橫臨日，孤峰半倚天。裴回拜真老，萬里見風煙。
曲池荷 盧照鄰
浮香繞曲岸，圓影覆華池。常恐秋風早，飄零君不知。
浴浪鳥 盧照鄰
獨舞依磐石，群飛動輕浪。奮迅碧沙前，長懷白雲上。
臨階竹 盧照鄰
封霜連錦砌，防露拂瑤階。聊將儀鳳質，暫與俗人諧。
含風蟬 盧照鄰
高情臨爽月，急響送秋風。獨有危冠意，還將衰鬢同。
葮川獨泛 盧照鄰
倚棹春江上，橫舟石岸前。山暝行人斷，迢迢獨泛仙。
送二兄入蜀 盧照鄰
關山客子路，花柳帝王城。此中一分手，相顧憐無聲。
宿玄武二首 盧照鄰
方池開曉色，圓月下秋陰。已乘千里興，還撫一弦琴。庭搖北風柳，院繞南溟禽。累宿恩方重，窮秋歎不深。
九隴津集 盧照鄰
落落樹陰紫，澄澄水華碧。複有翻飛禽，裴回疑曳舄。
遊昌化山精舍 盧照鄰
寶地乘峰出，香台接漢高。稍覺真途近，方知人事勞。
登封大酺歌四首 盧照鄰
明君封禪日重光，天子垂衣歷數長。九州四海常無事，萬歲千秋樂未央。日觀仙雲隨鳳輦，天門瑞雪照龍衣。繁弦綺席方終夜，妙舞清歌歡未歸。翠鳳逶迤登介丘，仙鶴裴回天上游。借問幹封何所樂，人皆壽命得千秋。千年聖主應昌期，萬國淳風王化基。請比上古無為代，何如今日太平時。
九月九日登玄武山 盧照鄰
九月九日眺山川，歸心歸望積風煙。他鄉共酌金花酒，萬里同悲鴻雁天。
句 盧照鄰
城狐尾獨束，山鬼面參覃。